AARHUS: Debatten om, hvorvidt Tangkrogen skal udvides raser, og flere end 10.000 borgere har skrevet under på en protest. Nu kommer en arkitekt med et kompromisforslag, som måske kan gyde olie på vandene.

Ja, måske er det ligefrem et Columbusæg, arkitekten har fundet. Udtrykket anvendes om en simpel løsning på et indviklet problem.

Forslaget kommer fra arkitekt Urs Wagner, der har bådplads i Marselisborg Lystbådehavn, og derfor kender området ganske godt. Samtidig er han ikke en hr. hvem som helst i arkitektkredse.

I 1981 blev han leder af arkitektafdelingen i det nyetablerede Bascon og var i over 30 år medindehaver og del af firmaets ledelse. Han har samtidig arbejdet med planlægningsopgaver og bygningsprojektering til produktionsanlæg i en lang række lande.

Urs Wagner er helt med på, at kommunen har et ønske om at udvide Tangkrogen og lystbådehavnen. Men han synes, at det er alt for voldsomt at udvide Tangkrogens areal til det dobbelte. Primært fordi det går ud over det, han kalder for en af Aarhus´ smukkeste kyststrækninger. Nemlig den langs Strandvejen.

- Udsigten til området langs stranden er unik, enten man er fodgænger, cyklist, bilist eller passager i en af byens busser, og den skal vi passe på, mener han.